© Надежда Чипева, Капитал

Отец Паоло Кортези от католическата църква в Белене, който приюти за сирийско семейство, неприето от местните хора, напуска България. Това се разбира от негов пост във "Фейсбук", в който той пише, че "неговите началници" са решили да го приберат в Италия.

Не са известни причините за това и кой точно е взел решението. Пред "Дневник" от католическата църква в Русе заявиха, че не са упълномощени да говорят. Отец Кортези не вдига телефона си. Семейството, което има статут, реши да напусне града след отказа на жителите.

В публикацията в социалната мрежа отецът пише: "Следвал съм моята съвест, моята вяра, евангелието, учението за Църквата и законите на Република България... Търсих да защитавам невинните, достойни, образовани, честни, любезни, скромни и уплашени, под заплаха и малтретирани сирийци. Това не е политика. Това не е гордост", пише отецът. В началото на седмицата пред Би Ти Ви той обяви, че църквата спира помощите за бедните в Белене заради отказа на местните да приемат семейството.

"Не успях, не успяхме. Бог да ме прости. Не знам къде ще ме води Бог, ще видим. Довиждане и успех. Продължавайте вие (засега) битката за истината, за справедливостта, за паметта, с чест и вдигната глава. Няма да се подчинявате на никой. Не се страхувайте и не се срамувайте никога да се борите за доброто, за истината, за ценностите", пише още отецът в социалната мрежа.

Отец Кортези поиска оставката на кмета на града Милен Дулев (ГЕРБ), както и на общинския съветник Красимир Тодоров, който по думите му бил в основата на протеста. Според италианеца Тодоров и 20 негови приятели организирали протеста, без да знаят защо искат да изгонят бежанците.

Подробности очаквайте по-късно на www.dnevnik.bg.